Den fyrede skoleleder fra Strandby Skole, Kaare Maul, indgik i dag et forlig med Vesthimmerlands Kommune på 135.000 kroner. Det er under en tyvendedel af de 3,5 millioner, som han oprindeligt havde stævnet Vesthimmerlands Kommune for.

Efter mere end tre års kamp for en erstatning indgik Kaare Maul i dag et forlig på 135.000. Det oplyser borgmester i Vesthimmerlands Kommune, Knud Kristensen (K). Oprindeligt havde Kaare Maul dog sigtet noget højere, da han tilbage i sensommeren 2008 krævede 3,5 millioner i erstatning. Senere valgte han dog at halvere beløbet, og stævnede kommunen for 1,9 millioner kroner. Kaare Maul blev fyret, efter at han havde haft en affære med en ansat lærer på Strandby Skole. Kvindens ægtemand var den konservative byrådspolitiker Henrik Degn.